Gysie se dogter Vrydag begrawe | Netwerk24
Deur Ané van Zyl 21 Februarie 2019 17:23
Die begrafnis van René O'Ehley, dogter van Gysie Pienaar, oud-Springbokrugbyspeler, vind môre in die NG kerk in Bredasdorp plaas.
René O'Ehley langs die swembad by 'n swembyeenkoms. Foto: Laerskool Bredasdorp
Sy is verlede Vrydag in 'n ongeluk op die N2 tussen Botrivier en Caledon dood. Haar Volkswagen Polo het reg van voor teen 'n vragmotor gebots. 'n Bakkie en 'n tweede vragmotor was ook by die ongeluk betrokke.
Sy word deur haar man, Edmund O'Ehley, en hul twee kinders, Kayla (10) en Edmund (8), oorleef. René en O'Ehley was 12 jaar getroud.
René was voorheen 'n onderwyseres by die Laerskool Bredasdorp. Die skool het 'n boodskap oor haar dood op sy webtuiste geplaas waarin hulle sê sy was van 2015 tot 2018 'n onderwyseres by die skool. Daarna is sy as sportafrigter by die skool aangestel.
"René was 'n warm, baie liefdevolle en diep mens. Met haar breë glimlag en diep oë het sy baie harte aangeraak en lig in soveel lewens gebring," lui die boodskap.
"Sy het 'n besonderse liefde vir kinders gehad en kon altyd plat op haar knieë tussen hulle in haar klas gevind word. Wanneer sy swem afgerig het, was sy nie langs die swembad nie, maar saam met die kinders in die water."
Die skool het ook foto's van haar by die swembad op hul webblad geplaas.
"Wanneer sy netbal afgerig het, het sy saamgespeel. Sy was nie 'n kantlyn-mens nie!" lui die boodskap.
"Ons sal haar beslis nie vergeet nie. Sy het 'n onbetwisbare indruk op die Laerskool Bredasdorp se personeel, leerlinge en ouers gemaak."